Milvus milvus

A **milana** u **milano** ( (L., 1758)) ye un au rapinyadera d'a familia Accipitridae, subfamilia Milvinae. Ye, a mas, por a suya mida a especie mas chicota d'ista subfamilia en Eurasia, mas que no a suya parient o esparvero negro. En Aragón tamién conoix altros nombres populars. En Espanya encara ye prou común de trobar-lo, pero en a resta d'Europa ista especie se troba en firme regresión.

As suyas midas varían d'entre os 62 y os 71&nbsp;cm de lonchitut, pero como toz as especies de Milvinae ye un animal esencialment planiador que tiene unas alas luengas y estreitas, as cuals cuan se desplegan obren dica 190&nbsp;cm d'amplaria.

Tiene as plumas royencas por a tripa y as partes baixas d'o cuerpo, con a cabeza mas grisenca que a resta. Dos mallas blancas concabidas en o negro de debaixo d'as alas, en chunto con a suya caracteristica coda bifurcada, la fan inconfundible cuan se la vei volar.

## Nombres populars
En Aragón, os terminos mas frecuents ta referir-se-ie dimanan d'o latín *milānus*, que coinciden con as formas equivalents en altras luengas romances: "milana" y "milano" son as prencipals. Tamién se documenta a forma **milaneta**, que talment fa referencia a la suya mida mas chiqueta que en altras especies semellants.

A demás, como totas as especies de Milvinae, tamién se troban formas relacionadas con o potencial arabismo lexico "alforocho", anque leixos d'estar as chenerals, no se i documentan si que en a comarca d'a Chacetania: "alforocho" en Aragüés de lo Puerto y Chaca, y con mas frequencia "alforrocho" que se documenta en Ansó, Echo, Embún, Aragüés, Xabierregai y Puent d'A Reina en a dita comarca, y en un punto nomás, que ye Santolaria de Galligo, en a vecina Plana de Uesca.

Cualques autors han dau en os suyos estudios que tamién ye frecuent o termino "abadejo" (AFI /abadexo/), como López Pardo u Adolfo Aragüés Sancho, anque enquestas posteriors (R. Vidaller) muestran como se ixa parola no se i aplicase si que en a localidat d'Uncastiello (as Cinco Villas), aplicando-se en realidat en cuasi tot Aragón tradicionalment a lo peix *[[Gadus morhua]]*. Sí que tiene mas repercusión en territorio aragonés a parola pareixida "abadejero" (AFI /abadexeɾo/) que se documenta en Santolaria de Galligo (Plana de Uesca), en Borrés (Alto Galligo) y en Luesia (Cinco Villas). Pareix que toz istes casos acotan a distribución d'ixes terminos en o sector occidental d'o domenio lingüistico aragonés. Atamas de tot ixo, Inacio Arizón y Francho Rodés citan, en 1996, un caso de pronunciación aragonesa d'ixe termino que por demás siempre ha estau documentable con pronunciación castellana: "abadeixero" (AFI /abadeʃeɾo/) anque no ofreixen a procedencia cheografica d'ixa forma. Un atra denominación ye **pollero**.

Y ya en zagueras, cal destacar que como totas as aus de presa de mida meyana, recibe tamién en muitos puestos d'Aragón o nombre inespecifico d'esparver/o, que ye mas especifico ta altras especies que se i pareixen anque no son filocheneticament relacionadas con os milanos (se veiga *[[Buteo]]*), asinas se troban os nombres **esparvero reyal** y **esparvero abadeixero**.

## Imáchens

Imachen:Adlerwarte Berlebeck Rotmilan 01.jpg|Milana
Imachen:Milvus milvus R(ThKraft).jpg|Disenyo de colors por debaixo
Imachen:Milan 0009 1.JPG|Milana
Imachen:Flying Falcon.jpg|Volando
Milvus milvus MHNT.ZOO.2010.11.80.15.jpg |Museum specimen 


## Se veiga tamién
* Au rapinyera
* Azor
* Ciquilín
* Esmerellón
* Esparvero
* Falcón
* Milvinae
* *[[Milvus]]*

## Referencias

## Vinclos externos